Diari Oficial de la Generalitat Valenciana


Sumari del DOGV 5962, del 25-02-2009 (2009/2162)

DECRET 31/2009, de 20 de febrer, del Consell, per a la constitució de la Junta Distribuïdora d'Herències Intestades de la Generalitat.
--------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/02/20/31/dof/vci/html**

### Dades del document

Número de DOGV
:   5962

Data del DOGV
:   25-02-2009

Secció del DOGV
:   I. DISPOSICIONS GENERALS

Número del document
:   2009/2162


Data del document
:   20-02-2009

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Junta Distribuïdora d'Herències Intestades de la Generalitat
    * legislació
    * herència

DECRET 31/2009, de 20 de febrer, del Consell, per a la constitució de la Junta Distribuïdora d'Herències Intestades de la Generalitat. [2009/2162]  
L'article 43.3 de la Llei 14/2003, de Patrimoni de la Generalitat, establix que en cas de successió intestada, i a falta de persones amb dret a heretar, els béns s'integraran en el patrimoni de la Generalitat quan el causant tinga la condició jurídica de valencià. El procediment administratiu aplicable serà el que reglamentàriament es determine.   
Este precepte no ha sigut desplegat reglamentàriament, per això per a la liquidació de les herències intestades i la distribució dels cabals hereditaris cal aplicar el procediment regulat en el Decret 2091/1971, de 13 d'agost, sobre règim administratiu de la successió abintestato en favor de l'Estat, i el que disposen els articles 956 a 958 del Codi Civil.   
En este sentit s'ha manifestat la Sentència del Tribunal Suprem, Sala Contenciosa Administrativa, secció tercera, de 18 de novembre de 2002, recaiguda en el recurs de cassació número 600/1997, interposat contra la Sentència número 580, dictada el 24 de juny de 1996 per la secció primera de la Sala Contenciosa Administrativa del Tribunal Superior de Justícia, i la Sentència núm. 646/07 del Tribunal Superior de Justícia de la Comunitat Valenciana, Sala Contenciosa Administrativa, secció 2, de 25 de juny de 2007, recaiguda en el recurs núm. 0001411/2005.  
Per tot això, a la vista de l'informe emés per l'Advocacia de la Generalitat, es considera necessari constituir un òrgan col·legiat que assumisca les funcions que el mencionat Decret 2091/1971 atribuïx a les Juntes Provincials de l'Estat.  
En conseqüència, a proposta del conseller d'Economia, Hisenda i Ocupació i amb la deliberació prèvia del Consell, en la reunió del dia 20 de febrer de 2009,  
DECRETE  
Article 1  
Es constituïx la Junta Distribuïdora d'Herències Intestades de la Generalitat que assumirà, per a la distribució del cabal relicte de les dites herències, les funcions que atribuïx a les Juntes Provincials Distribuïdores d'Herències de l'Estat l'esmentat Decret 2091/1971, de 13 d'agost, sobre règim administratiu de la successió abintestato en favor de l'Estat.  
Article 2  
1. La Junta Distribuïdora d'Herències Intestades de la Generalitat estarà integrada pels membres següents:  
a) El president, que és el subsecretari de la conselleria competent en matèria de patrimoni, i té vot diriment en cas d'empat.  
b) Com a vocals:  
1r. Un representant de cada un dels departaments competents en matèria de benestar social, cultura i esport i educació, amb categoria no inferior a cap d'àrea.  
2n. L'advocat coordinador de l'Advocacia de la Generalitat en la Conselleria d'Economia, Hisenda i Ocupació.  
3r. L'interventor delegat en la Conselleria d'Economia, Hisenda i Ocupació.  
4t. El president de la diputació provincial que corresponga a l'ajuntament de l'últim domicili del causant, o persona en qui delegue.  
5é. L'alcalde de l'ajuntament de l'últim domicili del causant, o persona en qui delegue.  
2. Les funcions de secretari seran exercides pel cap del Servici de Patrimoni, que tindrà veu, però no vot.  
3. La pertinença a la Junta està determinada per raó del càrrec, i en cas d'impossibilitat d'assistència de la persona designada actuarà la persona que estiga exercint accidentalment les seues funcions.  
4. L'actuació de les persones que exercisquen accidentalment les funcions dels vocals designats es farà com a suplents d'aquells, d'acord amb el que disposa l'article 24.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 3  
De conformitat amb el que disposa l'últim paràgraf de l'article 25 del Decret 2091/1971 mencionat, en concordança amb el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'haurà d'alçar acta de la primera reunió, que haurà de reflectir la concurrència dels membres corresponents a cada herència intestada, als efectes que la Junta Distribuïdora quede vàlidament constituïda.  
DISPOSICIÓ FINAL  
Única. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
València, 20 de febrer de 2009  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI